ए आखना बधीक नेई होग जे काव्य-शास्त्र च समूलचा दोष-प्रकरण गै औचित्य दी परिकल्पना करियै गै रचेआ गेआ, की जे अनौचित्य अर्थात् गैरबाजबी गै दोष होंदा ऐ। किश इक काव्य-शास्त्रियें ‘औचित्य’ दा नां लेइयै बी इस भेठा सारत कराई दी ऐ। इन्दे च भरतमुनि दा ना सारें थमां पैह्‌लें लैता जन्दा ऐ। उनें रस ते भाव गी दृष्टि च रखदे होई नाटकी तत्वें दे बारे च पूरे निर्देश दित्ते दे न। अभिनय दे तैह्‌त इनें धीरोदात आदि नायकें दी हूबहू एक्टिग करने गी लाजमी मन्ने दा ऐ ते प्रवृतियें दे तैह्‌त प्रदेश, राश्ट्र, बाती आदि कन्नै सरबंधत चरित्रें, उन्दे किया-कलापें ते संस्कृतियें दी पालना दे लावा देशकाल ते वातावरण दे मताबक टल्ले-कपड़े ते गैह्‌ने – बन्धे लाने दी हिदायत दित्ती दी ऐ। भाशा-शैली दे संदर्भ च प्रदेश-विशेश दी भाषण-शैली अर्थात बोलचाल दे लैह्‌जे गी अपनाना रसानुकूल ते प्रभावशाली गलाए दा ऐ। भरत मुनि हुन्दा मत ऐ जे इयां करने कन्नै नाटक च स्वभावकता उठी औंदी ऐ, जिस करियै दर्शक उसदी कत्थ-क्हानी सच्च मिथियै दिखदे न ते इस्सै च उनेंगी रसानुभूति बी होंदी ऐ। उनें नाट्य दी सफलता दा पूरा दारोमदार लोक अर्थात् लुकाई उप्पर छोड़े दा ऐ। जिस किस्मा दा व्यवहार लोक च प्रचलित होऐ उयै नाटक च पेश कीता जाना चाहिदा ऐ, की जे समूलचे संसार दियें प्रवृत्तियें-परिस्थितियें बारै काव्य-शास्त्रें च उल्लेख करना मुमकन नेई होंदा इस करियै भरतमुनि दा गलाना इयै ऐ जे कुसै विशेषभाव दी अभिव्यंजना च किस चाल्ली दी वस्तु उचित मन्नी जन्दी ऐ ते किस चाल्ली दी अनुचित इसदा निर्णा ‘लोक’ थमां गै लैता जाई सकदा ऐ। उन्दे मूजब